**Μ. Κριθαρίδης: Καταδικάζουμε την ρατσιστική επίθεση στη δομή φιλοξενίας Ωραιοκάστρου και τις πολιτικές που τρέφουν την ξενοφοβία**

Μια ακόμα ρατσιστική. δολοφονική επίθεση πραγματοποιήθηκε αυτή τη φορά στη δομή φιλοξενίας ασυνόδευτων ανηλίκων προσφύγων ηλικίας 12-15 ετών, που βρίσκεται στο Ωραιόκαστρο της Θεσσαλονίκης.

Η επίθεση έγινε το βράδυ του Σαββάτου από ομάδα 10 περίπου ατόμων, με μαχαίρια, σιδερολοστούς και καδρόνια, με αποτέλεσμα να τραυματιστούν 4 προσφυγόπουλα. Μέχρι στιγμής έχουν συλληφθεί μόλις 2 δράστες, ένας εκ των οποίων είχε και το θράσος να υποβάλει μήνυση έναντι ενός 15χρόνου Σύριου πρόσφυγα. Επιβεβαιώνεται δυστυχώς με τον χειρότερο δυνατό τρόπο, ότι οι ιδέες της Χρυσής Αυγής παραμένουν ακόμα ζωντανές.

Και όσο η Κυβέρνηση από τη μία θα υψώνει ντροπιαστικούς φράχτες μισανθρωπισμού στον Έβρο και θα βάζει το λιμενικό μας στο Αιγαίο, να πραγματοποιεί παράνομες επαναπροωθήσεις, ενώ από την άλλη θα στοιβάζει όλες αυτές τις ψυχές σε στρατόπεδα συγκέντρωσης, αντί να ασκήσει βέτο στα Ευρωπαϊκά όργανα που νίπτουν τα χέρια τους και μας αντιμετωπίζουν ως ασπίδα, τόσο θα βλέπουμε δυστυχώς τέτοια αποκρουστικά περιστατικά.

Σε κάθε περίπτωση, αναμένουμε την σύλληψη των δραστών και την τιμωρία τους για εγκλήματα με ρατσιστικό κίνητρο και χαρακτηριστικά.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**